钦定古今图书集成/明伦汇编/官常典/第584卷 > 魏学曾 叶梦熊 梅国祯
## 钦定古今图书集成/明伦汇编/官常典/第584卷 > 魏学曾 叶梦熊 梅国祯

按《明外史》本传：“学曾，字惟贯，泾阳人。嘉靖三十二年
进士。除户部主事，迁郎中，寻擢光禄少卿，进右佥都
御史，巡抚辽东。隆庆初，土蛮大入永平，学曾入驻山
海，檄诸将王治道等追击至义院口，大捷，进右副都
御史。学曾乃易置将吏，招纳降附，釐屯田二千馀顷。
数破敌，被赏赉。以疾去。起兵部右侍郎，提督神枢营。”
旋改吏部，转左侍郎。穆宗崩，大学士高拱欲去冯保，
属言官论劾。学曾投书大学士张居正曰：“外人皆言
公与保有谋，遗诏亦出公手。今日之事，不宜复护此
阉。”居正怒。及拱被逐，举朝失色。学曾独大言曰：“上践
阼伊始，奈何逐顾命大臣。且诏出何人，不可不明示
百官”，要诸大臣诣居正邸争之。诸大臣多不往，居正
亦辞以疾，自是益忤。出为南京右都御史，未上，给事
中宗弘暹希居正指，劾之。诏以故官候调，学曾遂归。
居正殁逾年，起南京户部右侍郎，召为右都御史，督
仓场。寻以南京户部尚书致仕。万历十八年，顺义王
扯力克西赴青海，火落赤真相犯洮河，副总兵李奎、
李联芳先后被杀。朝命尚书郑洛经略七镇，兼领总
督，洛固辞。明年春，起学曾兵部尚书兼右副都御史，
总督陕西、延、宁、甘肃军务，用大学士王锡爵荐也。时
洛专主款，学曾至，与议不合，陕西巡抚叶梦熊助之。
初，顺义之封，梦熊以谏沮坐得罪，学曾亦为高拱言，
不便。至是，扯力克助叛，学曾、梦熊欲遂讨之，诋洛玩
寇。会扯力克东归，火落赤诸部亦徙去。学曾奏“扯力
克虽归，阴留精兵二万于嘉峪，欲助火落赤。”真相其
说，本采诸道路，朝士乃争附和之。锡爵意悔，具疏言
状，又遗书责梦熊。而兵部尚书石星以顺义既东宣
大事急，召洛还，定抚议，置学曾疏不问。未几，河套部
长土昧明安入市毕，要请增赏。学曾令总兵官杜桐、
神木参将张刚、孤山游击李绍祖，出不意击斩明安，
俘馘四百八十馀级，夺马畜器械称是。学曾以功加
太子少保。而明安子摆言太声言复仇，号召诸部。明
年，哱拜反，遂煽诸部为乱。拜，西部人也。嘉靖中得罪，
其部长父兄皆见杀，拜跳脱来降，骁勇屡立战功。前
督抚王崇古、石茂华先后奏加副总兵，遂多畜亡命。
子承恩拜梦妖物入妻施胁而生狼形，枭啼，性狼戾。
拜老，承恩袭父爵。十九年，洮、河告警，御史周弘禴举
承恩及指挥土文秀，拜“义子。”云等。巡抚党馨檄文
秀西援，拜谒经略洛，愿与子承恩从出师。馨恶其自
荐，抑损之，拜以故心怨。至金城，见诸镇兵皆出其下。
比贼退，取道塞外还，寇骑遇之皆辟易，遂有轻中外
心。馨数裁拜，且按承恩罪，棰二十云。文秀亦以他故
怨馨。会戍卒请衣粮，久弗给，拜遂嗾军锋刘东旸、许
朝作乱，二十年二月杀馨及副使石继芳，逼总兵官
张维忠缢死，使云文秀杀游击梁琦、守备马承光。《东
旸》称总兵，奉拜为谋主，以承恩、朝为左右副总兵，云
文秀为左右参将。承恩乃分遣王虎、何安等据诸城
堡。学曾行部花马池，闻变，遣部将张云、郜宠谕降。东
旸语悖诞，承恩遂陷玉泉营、中卫，广武、河西望风靡。
惟文秀徇平卤，参将萧如薰坚守不下。贼既取河西
四十七堡，且渡河复诱河套著力兔、宰僧犯平卤、花
马池，全陕皆震动。学曾檄副总兵李昫率游击吴显
趋灵州，别遣游击赵武趋鸣沙州，沿河扼贼南渡，而
自驻花马池以当贼冲。昫等渡河，禽虎安等四十七
堡皆复。唯宁夏镇城为贼据，与著力兔等中外皆呼
应。拜文秀攻武于玉泉，云引著力兔攻平卤，如薰射
杀云。昫救武，围亦解。四月，昫引兵与故总兵牛秉忠
抵镇城下。帝已擢董一奎为总兵，李蕡副之。已，复擢
如薰代一奎，而以麻贵代蕡。未至，昫等攻城。贼于东西二门各出骁骑三千搏战，步卒列火车为营。官军
击之，夺其车百辆。追奔入河，贼溺死无算。壮士高孟
等乘胜入北门，后军不继，被杀。副总兵王通伤，榆林
游击俞尚德战死。翼日，朝、文秀胁庆王上东城，乞暂
罢兵，诡言愿献首恶。会官军粮尽，乃引退，休近堡。学
曾日夜趋刍饷，调延绥、庄浪、兰靖、榆林兵，道回远，所
治舟亦未具，乃驻花马池，俟军至，移灵州。顷之，延绥
游击姜显谟、都司萧如蕙、甘州故总兵张杰及麻贵
军皆至，复扺镇城攻之。贼讨延绥、榆林，兵出内虚，勾
他部落掠旧安边、砖井堡，以牵我兵。承恩复以间合
寇兵，伏延汉渠，掠粮车二百。学曾自花马池还，灵州
被围，救至而解。贵等数攻城，不能克。贼杀庆王妃，尽
掠其宫人金帛。牛秉忠战伤右股，乃复退师。帝用《尚
书》星言，赐学曾尚方剑督战。会宁夏巡抚朱正色、甘
肃巡抚叶梦熊，监军御史梅国祯，诸大将刘承嗣、董
一奎、李如松先后至军。六月复攻城，连战不下。梦熊，
字男兆，归善人。嘉靖四十年进士。由福清知县入为
户部主事，转饷宁夏。改御史。以谏受把汉那吉降，贬
郃阳丞。累迁赣州知府。平黄乡贼，迁浙江副使，改永
平。万历十七年冬由山东布政使擢右佥都御史，巡
抚贵州。寻改陕西，进右副都御史。以请讨扯力克，与
经略洛议相左。廷议方右洛，绌其议，不用。会扯力克
东归，洛亦还宣、大，乃移梦熊甘肃，与学曾共事。梦熊
有胆决，敢任事。会拜反，上疏自请讨贼。帝然之，以六
月至灵州，与学曾合。国祯，字克生，麻城人。少雄杰自
喜，善骑射。举万历十一年进士，除固安知县。中官诣
国祯请收责于民，国祯伪令民鬻妻以偿，民夫妇哀
恸，中官为毁券。擢御史，会拜反学会师久无功。时宁
远伯李成梁方被论，廷议欲遣为大将，未敢决，国祯
独疏保之。乃遣成梁子如松为提督，将辽东、宣大、山
西诸镇兵以往，而命国祯监其军，遂与如松至宁夏。
初，学曾欲招东旸，朝令杀拜父子赎罪。遣卒叶得新
往，四人方约同死，折得新胫，置之狱。巡抚正色以贼
诡请降，而张杰尝总宁夏兵，故与拜善，遣杰入城招
拜降。朝乃述得新用间状。舁出见杰，得新大骂，被杀。
贼系杰，伪求抚，学曾为之请，帝下诏切责。及是，城中
百户姚钦、武生张遐龄射书城外，约内应，夜半举火，
外兵不至，贼杀其党五十人，钦缒城出来奔。当是时，
贼外以求抚缓兵，而阴结寇为助，然粮尽，势且困。七
月，学曾与梦熊、国祯定讨，决黄河大坝水灌之，水遂
扺城下。时套寇卜失兔庄秃赖以三万骑犯定边小
盐池，用土昧、铁雷为前锋，而别遣宰僧以万骑从花
马池西沙湃口入，为拜声援，麻贵击之右沟，寇稍挫，
分趋下马关及鸣沙洲。学曾令游击龚子敬扼沙湃
口，而檄延绥总兵官董一元捣“《土昧》、铁雷巢”，斩首百
三十馀级。寇大惊，引去，遇子敬，围之十重，子敬死，寇
亦去，贼援遂绝。学曾命益决大坝水。八月，河决堤坏，
复缮治之。城外“水深八九尺，东西城崩百馀丈。”著力
《兔宰》僧复入李刚堡，如松贵等击败之，追奔至贺兰
山，贼益惧，求款未决。会学曾得罪罢朝命，遂以梦熊
代，梦熊遂成功。初，学曾之遣人招东旸朝也，留固原
十馀日以俟之，帝责其玩寇。李昫渡河又稍迟，松山
河套寇先入，官军用是再失利。学曾尝上疏，令监军
无与兵事。帝为饬国祯如其言，国祯颇憾之。及至军，
劾，诸将观望，而颇以玩寇为学曾罪。给事中许子伟
亦劾学曾惑于招抚，误国事。国祯又言：“佥事随府从
城上跃下，贼令四人下取，我军咫尺不敢前。”帝遂大
怒，逮学曾至京。然学曾逮未逾月，城坏而大军入，贼
竟以破灭。梦熊既代学曾，亦赐尚方剑。时调度灵州，
独国祯监军宁夏。贼被围久，食尽无援，而城受水浸
益大崩。国祯挟诸将趋南关，秉忠先登，国祯大呼，诸
将毕登。贼退据大城，攻数日不下。国祯使间绐东旸
朝、承恩，互相杀以降，贳其罪。三人内猜疑，东旸遂先
诱杀承恩党文秀，承恩亦与其党周国柱诱东旸朝
杀之。尽悬东旸朝、文秀首城上，开门降。如松率兵围
拜家，拜仓皇缢，阖室自焚死。梦熊自灵州驰至，下令
尽诛拜党及降人二千，慰问宗室士庶。宁夏平，梦熊、
正色、国祯各上捷奏，而俘承恩献京师。帝御门受贺，
诏磔承恩于市。大赏功臣，梦熊、正色、国祯各荫世官，
如松功第一，如薰、贵、秉忠等加恩有差。学曾初夺职
为民，叙功，以原官致仕。学曾任事劳勚，灌城招降之
策，本其所建。及宣捷，帝召见大学士赵志皋、张位。志
皋、位力为学曾解，《尚书》星以下多白学曾无罪。国祯
亦上疏言：“学曾应变稍缓，臣请责诸将以振士气，而
逮学曾之命，发自臣疏，窃自悔恨。学曾不早雪，臣将
受万世讥。”如松亦言：“学曾被逮时，三军雨”泣，梦熊亦
推功学曾。帝初不听，既而复其官。居家数年卒。梦熊
以功进右都御史，复加太子太保、兵部尚书。寻入为
南京工部尚书，而以都御史李汶代。自洮、河变后，寇
颇轻中国招抚。议既绝，诸部数入犯四镇遂频岁用
兵云。梦熊虽功多，其品望远出学曾下。卒官。国祯既招降，承恩以梦熊贪功杀降，劾其罪。梦熊奏辨，言：“拜
所畜家人皆死士缓一二日，东旸朝党复集，必再乱。
臣宁负杀降名，以绝祸本。”帝为下诏和解之，国祯终
不能平。以故为学曾讼冤。论功，擢国祯太仆少卿。逾
年，迁右佥都御史，巡抚大同。久之，迁兵部右侍郎，总
督宣、大、山西军务。在镇三年，节省市赏银十五万两
有奇。父丧归，未起而卒。赠右都御史。